Diari Oficial de la Generalitat Valenciana


Sumari del DOGV 7075, del 25-07-2013 (2013/7825)

ORDE 28/2013, de 19 de juliol, de la Conselleria d'Economia, Indústria, Turisme i Ocupació, per la qual es convoquen subvencions destinades a la implantació de plans integrals d'ocupació amb suport per a persones desempleades amb discapacitat, per al període 2013-2014.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7075

Data del DOGV
:   25-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7825


Data del document
:   19-07-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 28/2013, de 19 de juliol, de la Conselleria d'Economia, Indústria, Turisme i Ocupació, per la qual es convoquen subvencions destinades a la implantació de plans integrals d'ocupació amb suport per a persones desempleades amb discapacitat, per al període 2013-2014. [2013/7825]  
D'acord amb els objectius que en matèria d'ocupació fixa el II Pacte Valencià pel Creixement i l'Ocupació 2009-2013 (PAVACE II), l'economia valenciana ha de perseguir la creació d'un mercat de treball inclusiu, i atendre per a això la inserció dels col·lectius de desempleats amb més dificultats.   
En eixe sentit, es preveu la realització de plans integrals d'ocupació dirigits a persones amb discapacitat, entre els quals s'inclouen els denominats plans d'ocupació amb suport en els supòsits en què la totalitat dels participants presenten discapacitats més severes.   
En consonància amb el mencionat plantejament, esta convocatòria de subvencions té com a objecte fonamental incrementar l'ocupabilitat dels desempleats inscrits en els centres del SERVEF de la Generalitat que troben més dificultats d'accés al mercat laboral com a conseqüència de la discapacitat.  
Les ajudes arreplegades en esta convocatòria estan cofinançades pel Fons Social Europeu, a través del Programa Operatiu per a la Comunitat Valenciana 2007-2013, aprovat per la Decisió de la Comissió de data 20 de desembre de 2007, Fons Estructurals 2007-2013, Unió Europea-Comunitat Valenciana: «El FSE invertix en el teu futur».  
De conformitat amb el que s'ha exposat i fent ús de les facultats conferides per la Llei 5/1983, de 30 de desembre, del Consell, i pel Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,  
  
ORDENE  
  
Article 1. Objecte  
L'objecte d'esta orde és incrementar l'ocupabilitat de les persones desempleades amb discapacitats severes de la Comunitat Valenciana, per mitjà de l'establiment de plans integrals d'ocupació amb suport.  
  
  
Article 2. Destinataris finals  
1. Els destinataris finals d'este programa són les persones desempleades que acrediten una discapacitat psíquica o malaltia mental de com a mínim el 33 per cent, o una discapacitat física o sensorial de com a mínim el 65 per cent. S'entendran inclosos en este col·lectiu els supòsits d'incapacitat permanent total, sempre que el certificat de l'organisme competent per al reconeixement d'esta arreplegue la concurrència de discapacitats de caràcter psíquic o malalties mentals.   
2. A excepció dels previstos en l'article 4.2, els participants en els plans hauran de figurar inscrits com a desempleats en els centres SERVEF d'Ocupació.  
3. En el moment de l'inici dels plans, les dones hauran de representar almenys el 40 per cent del total de participants.  
  
Article 3. Beneficiaris  
1. Podran ser beneficiaris d'estes ajudes:  
a) Les corporacions locals de la Comunitat Valenciana, així com les entitats dependents o vinculades a estes que realitzen actuacions en matèria d'ocupació.  
b) Les entitats sense ànim de lucre que acrediten experiència en la realització de processos d'inserció laboral de desempleats amb discapacitat severa.  
2. Els beneficiaris hauran d'acreditar la disponibilitat de recursos humans i materials adequats per a l'execució del pla integral d'ocupació. En eixe sentit, hauran de disposar d'instal·lacions per a l'atenció individualitzada, així com per a la realització de tallers i l'ús de mitjans informàtics per a l'atenció als participants. Quant al personal, es disposarà de com a mínim dos tècnics a jornada completa o el seu equivalent a jornada parcial, que podran ser personal propi de l'entitat o contractar-se de manera específica.  
3. Amb caràcter general no podran obtindre la condició de beneficiari les persones o entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà de la manera prevista en el mencionat article.  
  
Article 4. Quantia de la subvenció  
1. En cada pla integral d'ocupació caldrà ajustar-se a 60 participants. No obstant això, podran aprovar-se projectes amb un altre nombre de participants de manera excepcional.  
2. Del total de participants, fins un màxim de 15 podran ser treballadors en actiu als quals assistisca l'entitat en règim d'ocupació amb suport.  
3. L'import màxim que podrà concedir-se es calcularà a raó de 1.000 euros per participant.  
4. Amb independència del nombre de participants desempleats, la percepció del total de l'ajuda concedida requerirà que el beneficiari acredite la inserció de com a mínim 10 dels participants desempleats, així com la realització dels itineraris en els termes establits en esta orde.   
  
5. En el cas de projectes amb un nombre total de participants diferent de l'indicat en l'apartat primer, la resolució de concessió fixarà els objectius d'inserció i el nombre de treballadors en actiu i en mantindrà idèntica proporció.  
  
Article 5. Presentació de sol·licituds i documentació general  
1. Les sol·licituds es presentaran en imprés normalitzat en la corresponent direcció territorial d'Ocupació del SERVEF, sense perjuí de poder presentar-la en els altres llocs previstos en l'article 38 de la Llei 30/1992, inclosa la tramitació telemàtica.  
2. Junt amb les sol·licituds, s'haurà de presentar la documentació següent:  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar l'escriptura pública de constitució i dels estatuts, on conste que disposen de personalitat jurídica i no tenen fins lucratius. S'exceptuen les entitats públiques de la presentació d'esta documentació.  
  
b) Declaració responsable del representant legal de l'entitat de no estar sotmesos a les prohibicions per a obtindre la condició de beneficiari a què fa referència l'article 13 de la Llei General de Subvencions.  
  
c) Dos exemplars originals de les dades de domiciliació bancària, segons model normalitzat.  
d) Declaració de realització d'activitats sense ànim de lucre, segons model normalitzat.  
e) Memòria explicativa del projecte en model normalitzat que, sense excedir deu pàgines, farà referència als aspectes següents:  
· Descripció de les accions que comprén el projecte.  
· Experiència de l'entitat sol·licitant en la realització de processos d'inserció laboral de desempleats en programes públics de foment d'ocupació.  
· Descripció dels mitjans materials destinats al projecte; en especial es detallarà la disponibilitat efectiva de l'immoble on s'hi haja d'executar.  
· Currículum i experiència del personal que desenrotllarà el projecte.  
· Entitats ocupadores disposades a col·laborar en el projecte.  
Al model normalitzat s'adjuntarà exclusivament la documentació acreditativa de les dades declarades: certificats de compliment d'objectius expedits per altres administracions públiques diferents del SERVEF, títols jurídics dels immobles assignats al projecte, compromisos de col·laboració amb entitats ocupadores, titulació i experiència en processos d'inserció laboral del personal tècnic contractat, etc.  
  
f) Memòria econòmica en model normalitzat on, sense excedir cinc pàgines, es desglossarà el cost del projecte.  
3. Cada entitat només podrà presentar una sol·licitud per província, en el termini de 15 dies hàbils a comptar del següent al de la publicació de la convocatòria.  
4. La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i en este cas el sol·licitant no haurà d'aportar els corresponents certificats.  
No obstant això, el sol·licitant podrà denegar o revocar este consentiment efectuant una comunicació escrita al SERVEF en este sentit. En este supòsit, hauran de presentar-se els certificats originals positius de l'Agència Estatal de l'Administració Tributària de la Conselleria d'Hisenda i Administració Pública i de la Tresoreria General de la Seguretat Social, indicatius d'estar al corrent en el compliment de les obligacions fiscals i amb la Seguretat Social, la validesa dels quals s'haurà d'estendre a les dates de concessió i pagament.  
5. El SERVEF podrà demanar l'aportació addicional de documents o dades aclaridores que es necessiten per a resoldre la sol·licitud.  
  
Article 6. Procediment de concessió  
1. La competència per a resoldre les sol·licituds correspon al director general del SERVEF, després de la instrucció prèvia del procediment per les direccions territorials d'Ocupació del SERVEF.  
2. La concessió de les subvencions s'efectuarà en règim de concurrència competitiva. A este efecte, es constituirà una comissió de valoració formada per: presidenta, la cap de l'Àrea de Foment d'Ocupació o persona que en designe per a la substitució; vocals, dos caps de servici adscrits a l'Àrea de Foment d'Ocupació; i secretari, un cap de secció adscrit igualment a l'esmentada àrea.  
3. El termini per a resoldre i notificar la resolució procedent serà de sis mesos, a comptar de l'endemà de la presentació de la sol·licitud en qualsevol dels registres d'entrada del SERVEF. Transcorregut el dit termini sense que s'hi haja notificat resolució expressa, s'entendrà desestimada la sol·licitud per silenci administratiu.  
  
Article 7. Criteris per a la concessió de les ajudes  
1. La comissió de valoració avaluarà els projectes de forma territorialitzada d'acord amb els criteris següents:  
a) Objectius d'inserció acreditats en processos d'inserció laboral de desempleats realitzats a partir de l'exercici 2010 en el marc de programes públics d'ocupació; preferentment es valoraran els resultats en l'execució de plans integrals d'ocupació dirigits a desempleats amb discapacitat severa: fins a 25 punts.  
Per a determinar la puntuació corresponent, es calcularà la mitjana aritmètica dels resultats d'inserció obtinguts en cada projecte:  
- Si s'ha aconseguit almenys el 50 per cent dels objectius d'inserció: 5 punts.  
- Si s'ha aconseguit el 100 per cent dels objectius d'inserció: 10 punts.  
- Si s'ha aconseguit un 10 per cent addicional dels objectius d'inserció: 15 punts.  
- Si s'ha aconseguit un 25 per cent addicional dels objectius d'inserció: 20 punts.  
En el cas que els objectius s'hagueren aconseguit en plans integrals d'ocupació dirigits a desempleats amb discapacitat severa, la puntuació obtinguda es multiplicarà per 1,25.  
b) Compromisos de col·laboració amb entitats ocupadores per a la contractació dels participants: fins a 15 punts.  
Únicament es valoraran aquells compromisos que puguen acreditar-se per mitjà de model normalitzat. En este cas, si la seu social o el centre de treball de l'ocupadora té el domicili a la província on es desenrotllaran els plans, es concediran 0,25 punts per ocupadora; en qualsevol altre cas, es concediran 0,05 punts.  
c) Reducció del cost mitjà per participant: fins a 10 punts.  
Si la reducció de l'ajuda mitjana per participant és igual o superior al 10 per cent, s'atorgaran 10 punts; en el cas de percentatges inferiors, la puntuació es determinarà proporcionalment.  
d) El projecte descrit en la memòria explicativa: fins a 15 punts.  
En especial se'n valorarà el contingut (metodologia, fases, actuacions, labors de prospecció, etc.), així com l'adequació a la convocatòria.  
  
e) Compromís voluntari d'inserció: fins a 20 punts.  
El compromís d'inserció superior a l'objectiu general (fixat en 10 dels participants desempleats) es puntuarà a raó de 2 punts per cada inserció addicional.  
2. La Comissió de Valoració únicament atorgarà puntuació per aquelles dades consignades en els models normalitzats que resulten acreditades i n'exclourà les sol·licituds que no s'ajusten a les condicions formals i substancials establides en la convocatòria.  
  
Article 8. Règim de bestretes  
1. S'anticiparà el 100 per cent de l'ajuda concedida una vegada justificat l'inici del pla.  
2. Els rendiments financers que generen els fons lliurats no incrementaran l'import de la subvenció concedida, ateses l'escassa quantia i la dificultat de la seua aplicació a les activitats subvencionades i del seu seguiment i control.  
  
Article 9. Gastos elegibles  
1. La subvenció concedida es destinarà íntegrament a finançar els costos salarials (incloses nòmines i assegurances socials, però excloses les dietes) del personal tècnic que execute el pla integral d'ocupació, amb el límit de 2.500 euros mensuals a jornada completa; en cas d'imputació parcial de la jornada, el dit import es reduirà proporcionalment.  
  
2. El personal tècnic que execute el pla respondrà al perfil de llicenciat, preferentment en Psicologia, Pedagogia o semblants; si bé també podrà ser realitzat per diplomats en Treball Social, Relacions Laborals o semblants.  
3. No s'admetrà la imputació de gastos de personal designat específicament per a l'execució de tasques de suport, direcció, coordinació o semblants, sense perjuí que estes funcions puguen ser realitzades pel personal tècnic previst en l'apartat anterior.  
4. Queda prohibida la contractació mercantil del personal que execute el pla.  
  
Article 10. Incorporació dels participants als plans integrals d'ocupació  
1. Els projectes s'iniciaran en el termini d'un mes des de la notificació de la resolució de concessió. En cas de necessitar-ho, les entitats promotores podran sol·licitar dels centres SERVEF d'Ocupació la remissió de candidats que reunisquen les condicions establides en l'article 2.  
2. Els participants subscriuran amb l'entitat promotora un document d'adhesió on es comprometran a realitzar el pla íntegrament, excepte causes justificades. Les condicions de discapacitat i, en el cas dels participants desempleats, la inscripció en el SERVEF, establides en l'article 2 hauran de reunir-se en la data de l'adhesió al pla.  
  
3. Les entitats promotores hauran d'acreditar per mitjà de model normalitzat la incorporació de la totalitat dels participants al pla. La llista de participants s'haurà de presentar a través de l'aplicació informàtica SIDEC. La promotora haurà de substituir els participants que siguen baixa en el termini d'un mes. No es podrà substituir durant la vigència del pla més del cinquanta per cent dels participants indicats en el certificat d'inici.  
  
Article 11. Atenció als participants  
1. Cada un dels participants en el pla integral serà destinatari durant la vigència d'este d'actuacions en tots o alguns dels àmbits que s'especifiquen en este article per un període de temps acumulat de com a mínim 60 hores:  
a) Entrevista individual en profunditat orientada a concretar l'aptitud i l'actitud del participant davant de la busca d'ocupació, que permetrà determinar les accions, individuals o col·lectives, que corresponga desenrotllar.  
b) Orientació professional per a l'ocupació.  
c) Motivació i desenrotllament d'aspectes personals per a l'ocupació.  
d) Busca activa d'ocupació.  
e) Taller d'entrevista.  
f) Taller d'elaboració de CV.  
g) Informació i motivació per a l'autoocupació.  
h) Assistència per a l'adaptació a l'entorn laboral i superació de barreres personals.  
2. Totes les accions realitzades s'inclouran en la fitxa personal de cada participant, on es reflectiran el tipus d'acció desenrotllada, la seua duració i el personal tècnic que les ha impartides.  
3. Els participants podran ser destinataris d'estes actuacions amb caràcter previ, simultani o posterior a la seua inserció laboral.  
  
Article 12. Justificació de les subvencions  
1. La justificació de la subvenció concedida haurà de presentar-se en el termini d'un mes des de l'acabament del projecte subvencionat. No obstant això, els TC i els models 111 i 190 que el beneficiari haja de presentar, una vegada vençut el dit termini, s'hauran de justificar davant de l'òrgan gestor de les ajudes en el termini d'un mes a comptar des de la data de la seua presentació davant de l'administració competent.  
2. El resum de gastos s'aportarà a través de l'aplicació informàtica SIDEC. Només s'admetran els gastos realitzats des de la data de la resolució de concessió fins a la data de finalització del projecte, que no podrà excedir el 31 de maig de 2014.  
3. Al compte justificatiu s'haurà d'adjuntar:  
a) Rebuts de nòmina i butlletins de cotització a la Seguretat Social (TC1 i TC2), en els quals el beneficiari estampillarà el codi d'expedient, el percentatge d'imputació i el finançament del 80 per cent de la subvenció concedida pel Fons Social Europeu.   
b) Models 111 i 190 de retencions i ingressos a compte de l'IRPF (el model 190 corresponent al resum anual de l'exercici 2014 es presentarà en el mes de febrer de 2015).  
c) Transferències bancàries o càrrecs en compte que acrediten l'efectivitat del pagament dels gastos a què fan referència les lletres a i b. La transferència bancària requerirà justificant bancari acreditatiu del període a què fa referència el càrrec, càrrec en compte de l'import i identificació del treballador.  
d) Designació del personal que ha executat el pla:  
Si el pla haguera sigut executat per personal propi de l'entitat promotora: document de designació formal al projecte (en el cas de les corporacions locals, resolució de l'autoritat competent) on conste expressament el percentatge de jornada de dedicació al projecte. La designació haurà d'efectuar-se amb caràcter previ a l'inici del pla.  
Si el personal haguera sigut contractat de manera específica per a executar el pla: contracte de treball en què conste esta circumstància, inclús quan s'haja efectuat de manera parcial o compartida, i en este cas s'haurà d'indicar expressament el temps de dedicació.  
Tant en els documents de designació com en els contractes laborals que se subscriguen haurà de constar expressament que el projecte està cofinançat a càrrec del Programa Operatiu de la Comunitat Valenciana del Fons Social Europeu per al període 2007-2013.  
e) Quadro resum d'actuacions en model normalitzat on conste el registre exhaustiu i individual del treball desenrotllat diàriament pel personal imputat al projecte. En el cas que s'incloguen actuacions com ara reunions preparatòries, prospecció d'empreses, etc., haurà d'aportar-se addicionalment un informe justificatiu de la necessitat i vinculació d'estes al projecte, així com la pertinent documentació acreditativa de la seua efectiva realització: actes de les reunions, registres firmats per les empreses visitades, etc.  
f) Fitxa personal firmada per cada participant on se n'acredite la presència en les distintes activitats del projecte, amb detall del temps efectivament invertit. En el cas de participants d'ocupació amb suport, quan participen en les sessions de treball terceres persones com ara tutors, pares o personal de l'empresa, les fitxes hauran de ser firmades també per estes.  
g) Imprés normalitzat firmat pel treballador, l'entitat ocupadora i l'entitat promotora acreditatiu que la contractació del participant s'ha realitzat amb la intermediació de l'entitat promotora, així com el contracte i l'alta del treballador en la Seguretat Social. En el supòsit de contractacions per obra o servici, haurà d'aportar-se, a més, document declaratiu de la seua duració estimada.  
h) Contractes de treball dels participants a què fa referència l'article 4.2, que hauran d'haver sigut subscrits pel participant en una data anterior a la de la seua adhesió al pla.  
i) Declaració en model normalitzat sobre la destinació de l'ajuda.  
j) Documentació justificativa del compliment de l'obligació de publicitar el finançament del pla pel Fons Social Europeu: cartelleria, fullets, pàgina web, etc.  
k) Justificació del compliment de portar comptabilitat separada de la subvenció per mitjà de l'aportació d'un extracte del llibre major.  
  
Article 13. Liquidació de les ajudes  
1. Els directors territorials d'Ocupació del SERVEF seran els competents, per delegació del director general del SERVEF, per al reconeixement de l'obligació i la proposta de pagament de l'ajuda concedida.  
  
2. La liquidació de la subvenció s'efectuarà en funció dels gastos elegibles acreditats, del compliment del que disposa l'article 11 i dels objectius d'inserció aconseguits, de conformitat amb allò que disposa l'article 14.  
  
Article 14. Criteris per al càlcul de la liquidació  
1. Còmput dels objectius d'inserció  
1.1. Per a determinar el còmput d'objectius, s'exclouran els supòsits a què fa referència l'article 15. Així mateix, es tindrà en compte l'efectivitat dels contractes en el moment de la liquidació del pla: amb independència de la duració formal dels contractes aportats com a compliment dels objectius d'inserció; quan el contracte es resolga abans de la data prevista, només es tindrà en compte el període real en què el treballador haja estat d'alta en l'empresa.  
1.2. Només computaran les contractacions i altes en el règim especial de treballadors autònoms de, com a mínim, tres mesos de duració en ambdós casos que, sense excedir el 31 de maig de 2014, tinguen lloc durant la vigència del pla integral d'ocupació. Les contractacions a què fa referència l'article 2.1.g de l'Estatut dels Treballadors computaran al 50 per cent.  
1.3. Computaran com a inserció dos o més contractes de com a mínim un mes de duració corresponents a un mateix treballador, l'acumulació dels quals arribe als tres mesos, encara que hagen sigut subscrits per distint ocupador.  
1.4. Només es computaran aquelles contractacions en què s'acredite la intermediació de l'entitat promotora per mitjà de l'aportació de l'imprés previst en la lletra g de l'article 12.3.  
1.5. Els contractes a temps parcial computaran com a objectiu d'inserció sempre que tinguen una duració de com a mínim 20 hores setmanals.  
2. Liquidació en concepte d'atenció als participants:  
2.1. Es liquidarà amb un import de 1.000 euros cada un dels itineraris que complisca les condicions establides en l'article 11.  
2.2. S'admetran els itineraris en què la suma d'hores d'atenció al participant inicial i al seu substitut arribe al període mínim exigit per participant.  
2.3. L'import indicat en l'apartat 2.1 d'este article es reduirà de forma proporcional a l'incompliment de l'objectiu d'inserció establit en l'article 4.4 o, si és el cas, l'assumit voluntàriament pel beneficiari.  
  
2.4. Serà procedent la revocació total de l'ajuda concedida quan la promotora no acredite la inserció laboral durant almenys tres mesos de, com a mínim, tres dels participants desempleats a l'inici del pla.  
3. Liquidació en concepte de gastos  
Només resultaran subvencionables els gastos salarials que complisquen les condicions establides en l'article 9, sempre que, a més, se n'acredite la vinculació directa amb l'execució del pla per mitjà de la presentació de la documentació establida en la lletra e de l'article 12.3.  
  
Article 15. Exclusions  
Queden exclosos de subvenció els supòsits següents:  
1. Contractacions en què l'ocupador o els càrrecs directius o membres dels òrgans d'administració de les empreses que tinguen la forma jurídica de societat o de les entitats privades sense ànim de lucre, mantinguen amb el participant contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
2. Contractacions de treballadors que en els 24 mesos anteriors hagueren prestat servicis en la mateixa ocupadora per mitjà d'un contracte indefinit. Esta exclusió també s'aplicarà si la vinculació laboral es va mantindre amb empreses a les quals el beneficiari haguera succeït en virtut del que establix l'article 44 de l'Estatut dels Treballadors.  
  
3. Treballadors que hagueren finalitzat la seua relació laboral de caràcter indefinit per mutu acord en els tres mesos anteriors a la contractació.  
4. Contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.  
5. Contractacions realitzades per les entitats promotores dels plans integrals respecte dels participants en els projectes subvencionats que promoguen.  
6. Contractacions que es produïsquen en el marc d'ofertes públiques d'ocupació o de programes públics d'interés general o social.  
  
Article 16. Resolució d'incidències  
Els directors territorials d'Ocupació, per delegació del director general del SERVEF, seran els òrgans competents per a resoldre les incidències que es produïsquen després de la concessió de les ajudes.  
  
  
Article 17. Modificació i reintegrament de les ajudes concedides  
1. Qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els supòsits previstos en l'article 37 de la Llei General de Subvencions, i de conformitat amb el que establixen els articles 91, 92 i 93 del Reial Decret 887/2006.  
3. L'incompliment de qualsevol de les obligacions establides en les lletres d i e de l'article 20 determinarà la revocació total de l'ajuda.  
  
4. El que disposen els paràgrafs precedents serà aplicable sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb els articles 52 i següents de la Llei General de Subvencions i el títol IV del Reial Decret 887/2006.  
  
Article 18. Control de les ajudes  
1. Correspondrà a l'Àrea de Foment d'Ocupació i a les direccions territorials d'Ocupació del SERVEF exercir la funció de control de les subvencions concedides.  
2. El beneficiari estarà obligat a sotmetre's a les actuacions de control financer previstes en l'article 45 de la Llei General de Subvencions que realitzen la Intervenció General i, si és el cas, les institucions comunitàries, per estar les ajudes cofinançades pel Fons Social Europeu. De la mateixa manera, el beneficiari haurà de complir l'obligació de col·laboració amb el control financer d'acord amb l'article 46 de la Llei General de Subvencions.  
  
Article 19. Incompatibilitats  
Les subvencions establides en esta orde són incompatibles amb qualsevol altra ajuda que tinga el mateix objecte.  
  
Article 20. Obligacions del beneficiari  
A més del que disposa l'article 14 de la Llei General de Subvencions, són obligacions del beneficiari:  
a) Facilitar totes les dades i la informació, en qüestions relacionades amb les subvencions concedides, que li siguen requerides pel SERVEF, així com comunicar-hi les incidències i les variacions que es produïsquen en relació amb aquelles.  
b) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
  
c) Per tractar-se d'ajudes cofinançades pel Fons Social Europeu, els beneficiaris hauran d'ajustar-se al que preveu el Reglament (CE) número 1828/2006, de la Comissió, de 8 de desembre de 2006, pel qual es fixen les normes de desplegament del Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, sobre informació i publicitat del cofinançament de les ajudes pel Fons Social Europeu. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, s'haurà d'informar els participants en el pla que el projecte compta amb el cofinançament del Fons Social Europeu i del SERVEF i publicitar-ho amb caràcter general. Amb este fi s'hauran d'incloure els respectius logotips en el material que s'utilitze per a la difusió: material formatiu, cartelleria, fullets, pàgina web, etc.  
d) Conservar la documentació justificativa de l'aplicació dels fons rebuts durant almenys tres anys a partir del tancament del Programa Operatiu 2007-2013 de la Comunitat Valenciana, la qual cosa s'estima que puga tindre lloc l'any 2025.  
e) Mantindre un sistema de comptabilitat separada o una codificació comptable adequada, de manera que queden clarament identificats tots els ingressos i gastos referits a la subvenció concedida.  
  
DISPOSICIONS ADDICIONALS  
  
Primera. Finançament  
1. Estes ajudes es finançaran a càrrec del capítol 4, codi de línia T2240000 del subprograma 322.51, Foment d'ocupació, per un import global màxim de 420.000 euros, cofinançats al 80 per cent pel Fons Social Europeu Programa Operatiu de la Comunitat Valenciana per al període 2007-2013.  
2. Si al llarg de l'exercici 2013 hi haguera crèdit disponible que permetera incrementar el finançament pressupostari d'esta orde, el SERVEF, després de la publicació prèvia del dit crèdit en el Diari Oficial de la Comunitat Valenciana, podrà destinar-lo al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment, sense necessitat d'establir un nou termini de presentació de sol·licituds, llevat que això servisca per a l'adequada gestió de cada programa i proporcione major efectivitat a les polítiques actives d'ocupació dirigides a la reactivació de l'ocupació en la Comunitat Valenciana.  
  
3. En aplicació de l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, tant l'activitat subvencionada com el gasto que hi siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió.  
  
Segona. Compatibilitat amb el mercat comú  
Estes ajudes són compatibles amb el mercat comú i no estan subjectes a comunicació o notificació a la Comissió Europea al no resultar aplicable el que preveu l'article 107.1 del Tractat de Funcionament de la Unió Europea per estar destinades a administracions públiques i entitats no lucratives per a la realització d'itineraris d'inserció laboral, activitat que per la seua naturalesa no pot afectar els intercanvis comercials en els termes que determina el dit article.  
  
  
Tercera. Models normalitzats  
Els models normalitzats a què s'al·ludix en esta orde es troben en l'adreça d'Internet , així com en les direccions territorials d'Ocupació del SERVEF.  
  
Quarta. Normativa aplicable  
Les ajudes que es concedisquen a l'empara d'esta orde tindran la consideració de subvencions públiques i es regiran, en allò que no s'ha disposat en esta, pels preceptes en vigor del text refós de la Llei d'Hisenda Pública de la Generalitat Valenciana i pels preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu reglament de desplegament.  
Quinta. Determinació del grau de discapacitat  
Als efectes de determinar el grau de discapacitat dels participants s'aplicaran els criteris establits en la disposició addicional tercera del Reial Decret 357/1991. D'acord amb l'article 1.2 de la Llei 51/2003, de 2 de desembre, d'Igualtat d'Oportunitats, no-Discriminació i Accessibilitat Universal de les Persones amb Discapacitat, es consideraran afectats, en tot cas, per una discapacitat en grau igual o superior al 33 per cent els pensionistes de la Seguretat Social que tinguen reconeguda una pensió d'incapacitat permanent en el grau de total, absoluta o gran discapacitat, així com els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat. L'acreditació de la incapacitat exigirà, respectivament, la resolució de l'Institut Nacional de la Seguretat Social o la resolució de reconeixement de la pensió de jubilació o de retir per incapacitat permanent per al servici o inutilitat per classes passives del Ministeri d'Economia i Hisenda o de l'òrgan de procedència del funcionari.  
  
DISPOSICIÓ FINAL  
  
Única. Facultats d'execució i desenrotllament  
Es faculta el director general del SERVEF per a dictar les instruccions i adoptar les mesures que requerisca l'aplicació d'esta orde; així mateix se li delega la competència per a modificar els termes i terminis fixats en la convocatòria quan concórreguen circumstàncies que ho aconsellen.  
Contra este acte, que esgota la via administrativa, podrà interposar-se un recurs contenciós administratiu en el termini de dos mesos, a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats n'exerciten, si és el cas, qualsevol altre que estimen procedent.  
  
  
València, 19 de juliol de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA